CELEX: 
Language: fi
Date: 2019-03-07 00:00:00
Title: KOMISSION DELEGOITU ASETUS (EU) …/…, moottoriajoneuvojen ja varaosaäänenvaimennusjärjestelmien melutasosta annetun Euroopan parlamentin ja neuvoston asetuksen (EU) N:o 540/2014 muuttamisesta

PERUSTELUT
            
            
               1.DELEGOIDUN SÄÄDÖKSEN TAUSTA
            
            
               Hybridisähkö- ja täyssähköajoneuvot, joita kutsutaan myös ”hiljaisiksi maantieajoneuvoiksi” (Quiet Road Transport Vehicles – QRTV), lähettävät selvästi hiljaisempaa ääntä kuin polttomoottorilla varustetut ajoneuvot, mikä hyödyttää ympäristöä. Äänen hiljentymisen myötä on poistunut tärkeä äänilähde, joka varoittaa loukkaantumiselle alttiita tienkäyttäjiä, etenkin heikkonäköisiä ja pyöräilijöitä, ajoneuvon lähestymisestä, läsnäolosta tai liikkeellelähdöstä.
            
            
               Luokkien M ja N ajoneuvojen lähettämään ääneen sovellettavat tyyppihyväksyntävaatimukset vahvistetaan asetuksessa (EU) N:o 540/2014.
                  1
                Asetuksessa vahvistetaan lähetettävää ääntä koskevat vähimmäisvaatimukset myös hiljaisiin maantieajoneuvoihin asennettaville ajoneuvon akustisille varoitusjärjestelmille (AVAS-järjestelmille), joiden tarkoituksena on varoittaa loukkaantumiselle alttiita tienkäyttäjiä tällaisten ajoneuvojen läsnäolosta. Nämä vaatimukset on jo täsmennetty samantasoisina maantieajoneuvojen hyväksyntää koskevassa E-säännössä nro 138.
                  2
                
            
            
               Nyt on tarpeen saattaa asetuksessa (EU) N:o 540/2014 vahvistetut AVAS-järjestelmiin sovellettavat vaatimukset ajan tasalle siten, että otetaan huomioon E-säännön nro 138 muutossarja 01, jotta voidaan parantaa loukkaantumiselle alttiita tienkäyttäjiä koskevia turvatoimenpiteitä kieltämällä AVAS-järjestelmän keskeytystoiminto. Komission on lisäksi täytettävä vuoden 1958 UNECE-sopimuksen mukainen velvoitteensa soveltaa E-säännön nro 138, johon unioni on sitoutunut, muutossarjassa 01 vahvistettuja AVAS-järjestelmää koskevia vaatimuksia.
            
            
               Tällä säädöksellä on tarkoitus muuttaa asetuksen (EU) N:o 540/2014 liitettä VIII siten, että siihen sisällytetään AVAS-järjestelmiä koskevia teknisiä vaatimuksia viittaamalla E-säännön nro 138 muutossarjaan 01.
            
            
               2.SÄÄDÖKSEN HYVÄKSYMISTÄ EDELTÄNEET KUULEMISET
            
            
               Tämän säädöksen valmistelun yhteydessä komissio on toteuttanut asianmukaiset asiantuntijatason eli kyseisen alan sidosryhmien, työmarkkinaosapuolten ja jäsenvaltioiden asiantuntijoiden kuulemiset.
            
            
               Säädöksestä järjestettiin paremman sääntelyn portaalin kautta julkinen kuuleminen 13. joulukuuta 2018 ja 10. tammikuuta 2019 välisenä aikana. Kuulemisessa saatiin yksi myönteinen kommentti, joka on otettu huomioon.
            
            
               Säädöksestä julkaistiin lisäksi kaupan teknisiin esteisiin liittyvä EU:n ilmoitus WTO:n verkkosivustolla 13. joulukuuta 2018 ja 11. helmikuuta 2019 välisenä aikana. Ilmoituksen johdosta ei saatu kommentteja.
            
            
               3.DELEGOIDUN SÄÄDÖKSEN OIKEUDELLINEN SISÄLTÖ
            
            
               a)Oikeusperusta
            
            
               Tämän delegoidun säädöksen oikeusperusta on moottoriajoneuvojen ja varaosaäänenvaimennusjärjestelmien melutasosta, direktiivin 2007/46/EY muuttamisesta ja direktiivin 70/157/ETY kumoamisesta 16. huhtikuuta 2014 annetun Euroopan parlamentin ja neuvoston asetuksen (EU) N:o 540/2014 9 artikla.
            
            
               b)Sääntelytavan valinta
            
            
               Asianmukainen väline asetuksen (EU) 540/2014 muuttamiseen on asetus.
            
            
               KOMISSION DELEGOITU ASETUS (EU) …/…,
            
            
               annettu 7.3.2019,
            
            
               moottoriajoneuvojen ja varaosaäänenvaimennusjärjestelmien melutasosta annetun Euroopan parlamentin ja neuvoston asetuksen (EU) N:o 540/2014 muuttamisesta
            
            
               (ETA:n kannalta merkityksellinen teksti)
            
         
         
            
               EUROOPAN KOMISSIO, joka
            
            
               ottaa huomioon Euroopan unionin toiminnasta tehdyn sopimuksen,
            
            
               ottaa huomioon moottoriajoneuvojen ja varaosaäänenvaimennusjärjestelmien melutasosta, direktiivin 2007/46/EY muuttamisesta ja direktiivin 70/157/ETY kumoamisesta 16 päivänä huhtikuuta 2014 annetun Euroopan parlamentin ja neuvoston asetuksen (EU) N:o 540/2014
                  3
                ja erityisesti sen 8 ja 9 artiklan
            
            
               sekä katsoo seuraavaa:
            
            
               (1)Asetuksessa (EU) N:o 540/2014 vahvistetaan vaatimukset kaikkien luokan M (matkustajien kuljettamiseen käytettävät ajoneuvot) ja luokan N (tavaroiden kuljettamiseen käytettävät ajoneuvot) uusien ajoneuvojen EU-tyyppihyväksynnälle niiden melutason osalta. Kyseisessä asetuksessa vahvistetaan lisäksi toimenpiteitä, jotka koskevat hybridisähkö- ja täyssähköajoneuvoihin tarkoitettua ajoneuvon akustista varoitusjärjestelmää, jäljempänä ’AVAS-järjestelmä’, jonka tarkoituksena on varoittaa loukkaantumiselle alttiita tienkäyttäjiä.
            
            
               (2)Euroopan parlamentin ja neuvoston direktiivin 2007/46/EY
                  4
                liitteen I mukaista ilmoituslomaketta, joka koskee ajoneuvon EU-tyyppihyväksyntää sallitun melutason osalta, olisi tarkistettava AVAS-järjestelmiä koskevien yksityiskohtaisten vaatimusten ottamiseksi huomioon.
            
            
               (3)Yhdistyneiden kansakuntien Euroopan talouskomission, jäljempänä ’UNECE’, ajoneuvoja koskevien sääntöjen yhdenmukaistamista käsittelevä maailmanfoorumi hyväksyi 171. kokouksessaan hiljaisten maantieajoneuvojen hyväksyntää koskevan E-säännön nro 138 muutossarjan 01, minkä johdosta asetuksen (EU) N:o 540/2014 liitettä VIII olisi tarkasteltava uudelleen, jotta siihen voidaan sisällyttää AVAS-järjestelmän keskeytystoiminnon kielto.
            
            
               (4)Sen vuoksi asetusta (EU) N:o 540/2014 olisi muutettava.
            
            
               (5)Koska tämä asetus sisältää mukautuksen, jolla otetaan huomioon vuoden 1958 UNECE:n sopimuksen mukaisesti jo sovellettavat, AVAS-järjestelmän keskeytystoimintoa koskevat vaatimukset ja vahvistetaan tarvittavat vuonna 2019 sovellettavaksi tulevat siirtymäsäännökset, sen olisi tultava voimaan kiireellisesti,
            
            
               ON HYVÄKSYNYT TÄMÄN ASETUKSEN:
            
            
               1 artikla
            
            
               Muutetaan asetuksen (EU) N:o 540/2014 liitteet I ja VIII tämän asetuksen liitteen mukaisesti.
            
            
               2 artikla
            
            
               Tämä asetus tulee voimaan kolmantena päivänä sen jälkeen, kun se on julkaistu Euroopan unionin virallisessa lehdessä.
            
            
            
               Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
            
            
               Tehty Brysselissä 7.3.2019
            
            
               
                     Komission puolesta
               
               
                     Puheenjohtaja
                     Jean-Claude JUNCKER
               
            
         
         
            
                  
                     (1)
                  
                        Euroopan parlamentin ja neuvoston asetus (EU) N:o 540/2014, annettu 16. huhtikuuta 2014, moottoriajoneuvojen ja varaosaäänenvaimennusjärjestelmien melutasosta, direktiivin 2007/46/EY muuttamisesta ja direktiivin 70/157/ETY kumoamisesta (EUVL L 158, 27.5.2014, s. 131).
               
               
                  
                     (2)
                  
                        Yhdistyneiden kansakuntien Euroopan talouskomission (UNECE) sääntö nro 138 – Hiljaisten maantieajoneuvojen hyväksymistä heikon kuuluvuuden osalta koskevat yhdenmukaiset vaatimukset [2017/71] (EUVL L 9, 13.1.2017, s. 33).
               
               
                  
                     (3)
                  
                        EUVL L 158, 27.5.2014, s. 131.
               
               
                  
                     (4)
                  
                        Euroopan parlamentin ja neuvoston direktiivi 2007/46/EY, annettu 5 päivänä syyskuuta 2007, puitteiden luomisesta moottoriajoneuvojen ja niiden perävaunujen sekä tällaisiin ajoneuvoihin tarkoitettujen järjestelmien, osien ja erillisten teknisten yksiköiden hyväksymiselle (Puitedirektiivi) (EUVL L 263, 9.10.2007, s. 1). 
               
            
      
    ---documentbreak--- 
      
         
         
            
               LIITE
            
            
            
               Muutetaan asetus (EU) N:o 540/2014 seuraavasti:
            
            
               1)
                     Muutetaan liitteen I lisäys 1 seuraavasti:
            
            
               a) poistetaan 12.8 kohta;
            
            
               b)
                     lisätään 12.9 kohta seuraavasti:
            
            
               ”12.9 AVAS-järjestelmä
            
            
               12.9.1 Ajoneuvotyypin hyväksyntänumero sille melupäästöjen osalta E-säännön nro 138 mukaisesti myönnetyn hyväksynnän osalta (1) 
            
            
               tai
            
            
               12.9.2 Täydellinen viittaus testituloksiin, jotka koskevat asetuksen (EU) N:o 540/2014 mukaisesti mitattuja AVAS-järjestelmän äänitasoja (1).”
            
            
               2) Muutetaan liite VIII seuraavasti:
            
            
               a)
                     Korvataan I jakso seuraavasti:
            
            
               ”I jakso
            
            
               Tässä liitteessä vahvistetaan toimenpiteet, jotka koskevat ajoneuvon akustista varoitusjärjestelmää (AVAS) hybridisähköajoneuvojen ja täyssähköajoneuvojen osalta.
            
            
               I.1. Sen estämättä, mitä I.2 kohdan a ja b alakohdassa ja I.3 kohdan a ja b alakohdassa säädetään, AVAS-järjestelmään sovelletaan II jakson säännöksiä, jos se on asennettu 
            
            
               a) mihin tahansa ajoneuvoon, joka on tyyppihyväksytty ennen 1 päivää heinäkuuta 2019
            
            
               b) mihin tahansa uuteen ajoneuvoon, joka perustuu a alakohdassa tarkoitettuun tyyppiin ja joka on rekisteröity ennen 1 päivää heinäkuuta 2021.
            
            
               I.2. Sen estämättä, mitä I.3 kohdan a ja b alakohdassa säädetään, AVAS-järjestelmään sovelletaan III jakson säännöksiä, jos se on asennettu 
            
            
               a) mihin tahansa ajoneuvoon, joka on tyyppihyväksytty ennen 1 päivää heinäkuuta 2019, jos valmistaja näin päättää 
            
         
         
            
               b) mihin tahansa uuteen ajoneuvoon, joka perustuu a alakohdassa tarkoitettuun tyyppiin 
            
            
               c) mihin tahansa ajoneuvoon, joka on tyyppihyväksytty 1 päivänä heinäkuuta 2019 tai sen jälkeen mutta ennen 1 päivää syyskuuta 2021 
            
            
               d) mihin tahansa uuteen ajoneuvoon, joka perustuu c alakohdassa tarkoitettuun tyyppiin ja joka on rekisteröity ennen 1 päivää syyskuuta 2023.
            
            
               I.3. AVAS-järjestelmään sovelletaan IV jakson säännöksiä, jos se on asennettu
            
            
               a) mihin tahansa ajoneuvoon, joka on tyyppihyväksytty ennen 1 päivää syyskuuta 2021, jos valmistaja näin päättää
            
            
               b) mihin tahansa uuteen ajoneuvoon, joka perustuu a alakohdassa tarkoitettuun tyyppiin
            
            
               c) mihin tahansa ajoneuvoon, joka on tyyppihyväksytty 1 päivänä syyskuuta 2021 tai sen jälkeen 
            
            
               d) mihin tahansa uuteen ajoneuvoon, joka perustuu c alakohdassa tarkoitettuun tyyppiin 
            
            
               e) mihin tahansa uuteen ajoneuvoon, joka on rekisteröity 1 päivänä syyskuuta 2023 tai sen jälkeen.”
            
            
               b)
                     Lisätään IV jakso seuraavasti:
            
            
               ”IV jakso
            
            
               Sovelletaan III jakson säännöksiä III.2 kohdan b alakohtaa lukuun ottamatta. Lisäksi sovelletaan seuraavaa:
            
            
               Katkaisin
            
            
               Mekanismin, jolla kuljettaja pystyy keskeyttämään AVAS-järjestelmän toiminnan (”keskeytystoiminto”), on vastattava E-säännön nro 138, täydennys 1 säännön alkuperäistoisintoon, muutossarja 01 (EUVL L 204, 5.8.2017, s. 112), 6.2.6 kohdassa asetettuja vaatimuksia.”